ORDE do 28 de decembro de 2012 pola que se aproba o Plan xeral de explotación marisqueira para o ano 2013.
Consellería do Medio Rural e do Mar — III. Outras disposicións — 31/12/2012

A Lei 11/2008, do 3 de decembro, de pesca de Galicia, modificada pola Lei 6/2009, do 11 de decembro, define o marisqueo como o exercicio da actividade extractiva, desenvolvida a pé ou desde embarcación, na zona marítima ou marítimo-terrestre, dirixido de modo exclusivo e con artes selectivas e específicas á captura dunha ou varias especies de moluscos, crustáceos, tunicados, equinodermos e outros invertebrados mariños, con fins de comercialización.
En consonancia co anteriormente exposto, o Decreto 423/1993, do 17 de decembro, polo que se refunde a normativa vixente en materia de marisqueo, extracción de algas e cultivos mariños, modificado polo Decreto 237/2002, do 11 de xullo, establece que a extracción de marisco e algas estará suxeita ao Plan xeral de explotación marisqueira aprobado con carácter anual pola Consellería de Pesca, Marisqueo e Acuicultura (hoxe en día Consellería do Medio Rural e do Mar).
Nesta orde establécese o réxime necesario para que a explotación marisqueira en Galicia se realice, durante todo o ano, coas garantías dunha boa xestión do recurso.
O mecanismo de elaboración do Plan xeral permítelles ás entidades asociativas do sector a participación activa na xestión dos recursos marisqueiros mediante a presentación de plans de explotación para as autorizacións e para as zonas de libre marisqueo nas cales procura unha mellora da explotación con respecto ás normas xerais de libre marisqueo. Adquiren especial relevancia as actividades de semicultivo e rexeneración, control e vixilancia que prevén os plans de explotación, elemento fundamental para a recuperación e mellora das zonas produtivas.
Sen prexuízo do exposto, a Administración, co obxecto de tutelar o proceso, require os informes técnicos sobre os aspectos esenciais e, se procede, introduce as melloras necesarias, co fin de asegurar unha explotación sustentable dos recursos pesqueiros e acadar unha maior rendibilidade económica.
A orde regula, así mesmo, e como medida para unha mellor conservación, a veda dos diferentes crustáceos, tendo en conta os datos científicos dispoñibles.
As medidas de xestión para a explotación da centola e do polbo desenvolveranse a través de plans de xestión específicos para estas pesqueiras.
Por primeira vez, para o ano 2013, apróbanse plans de explotación para a extracción de anémonas. Así, os plans foron aprobados a aquelas entidades que desenvolveron a explotación deste recurso no marco de plans experimentais e que o seu seguimento permitiu obter información suficiente para o establecemento dunhas medidas de xestión axeitadas para regular esta pesqueira. Tamén se aproban aqueles plans de explotación que inclúen unha avaliación do recurso, nas zonas en que se pretende explotar, que xustifica as medidas propostas.
Polo tanto, examinados os plans de explotación remitidos polas entidades, consultadas estas na elaboración das normas relativas ás zonas de libre marisqueo, vistos os informes biolóxicos emitidos polos técnicos desta consellería e de conformidade co disposto no Decreto 423/1993, do 17 de decembro,
Artigo 1.
Obxecto
1. Esta orde ten por obxecto aprobar o conxunto de normas e orientacións destinadas a regular e programar a extracción do marisco e a recolección de algas para o ano 2013.
2. Tamén ten por obxecto esta orde establecer o procedemento para a presentación e aprobación dos plans experimentais para o ano 2013 e dos plans de explotación marisqueira para o ano 2014.
Artigo 2.
Plans de explotación en autorizacións marisqueiras
1. Apróbanse os plans de explotación para as zonas de autorización, presentados polas entidades asociativas do sector, que se relacionan no cadro A e que se desenvolverán conforme as instrucións que posteriormente se diten, de seren necesarias.
2. A explotación das autorizacións marisqueiras para as cales non se presentaron plans de explotación ou para aquelas en que se presentaron pero non foron aprobados, rexerase polo disposto no artigo 4 para as zonas de libre marisqueo.
Artigo 3.
Plans específicos de explotación para as zonas de libre marisqueo
1. Apróbanse os plans de explotación para as zonas de libre marisqueo, presentados polas entidades asociativas do sector que se relacionan no cadro B, e que se desenvolverán conforme as instrucións que posteriormente se diten, de seren necesarias.
2. A explotación destas zonas para as cales non se presentaron plans de explotación ou para aquelas en que se presentaron pero non foron aprobados, rexerase polo disposto no artigo 4 para as zonas de libre marisqueo.
3. Se non existe acordo de repartición da zona de traballo entre os sectores de marisqueo a pé e desde embarcación, as zonas dos dous sectores quedarán delimitadas pola liña que une os puntos de cota mareal cero, correspondente coa liña da baixamar escorada.
Artigo 4.
Zonas de libre marisqueo
1. Como norma xeral, autorízase a extracción de moluscos nas zonas de libre marisqueo, non suxeitas a plan específico, para o ano 2013, desde o 2 de xaneiro ao 27 de marzo e desde o 1 de outubro ao 31 de decembro.
2. As cotas máximas de captura para as zonas de libre marisqueo serán as recollidas no cadro C. As cotas máximas de captura poderán ser aumentadas ou diminuídas pola dirección xeral competente en materia de marisqueo dependendo do estado do recurso.
3. Exceptúanse do exposto nos números 1 e 2 anteriores as seguintes zonas:
a) Ría de Ferrol (bancos sublitorais):
A actividade no banco das Pías e nas zonas de libre marisqueo desenvolverase conforme as resolucións ditadas pola Xefatura Territorial da Coruña, tendo en conta os informes técnicos e consultado o sector.
b) Ría de Arousa (bancos sublitorais):
A actividade nos bancos denominados Lombos do Ulla, O Boído e Cabío, así como aqueloutras zonas de libre marisqueo na ría de Arousa, desenvolverase conforme as resolucións ditadas pola Dirección Xeral de Desenvolvemento Pesqueiro, tendo en conta os informes técnicos e consultado o sector.
4. Para traballar con rastro de vieira ou voandeira (para voandeira, zamburiña, ostra e rabioso) nas zonas de libre marisqueo, remitirase solicitude á dirección xeral competente en materia de marisqueo, cunha anticipación mínima de 10 días á data de inicio da extracción, especificando a relación de embarcacións, especie obxecto de explotación e zonas de traballo, de conformidade co disposto o artigo 155 do Decreto 15/2011, do 28 de xaneiro, polo que se regulan as artes, aparellos, útiles, equipamentos e técnicas permitidos para a extracción profesional dos recursos mariños vivos en augas de competencia da Comunidade Autónoma de Galicia.
5. As zonas de traballo dos sectores de marisqueo a pé e desde embarcación nas zonas de libre marisqueo estarán delimitadas pola liña que une os puntos de cota mareal cero, correspondente coa liña da baixamar escorada.
Artigo 5.
Percebe
(Pollicipes pollicipes)
Apróbanse os plans de explotación para o ano 2013, para a extracción de percebe, presentados polas entidades asociativas do sector, que se relacionan no cadro D e que se desenvolverán conforme as instrucións que posteriormente se diten, de seren necesarias.
Artigo 6.
Outros crustáceos
Os períodos autorizados no ano 2013 para a extracción das especies de crustáceos establécense no cadro E.
Artigo 7.
Extracción de equinodermos
Apróbanse os plans de explotación para o ano 2013, para a extracción de equinodermos, presentados polas entidades asociativas do sector, que se relacionan no cadro F e que se desenvolverán conforme as instrucións que posteriormente se diten, de seren necesarias.
Artigo 8.
Extracción de solénidos (navalla/longueirón/longueirón vello)
1. Apróbanse os plans de explotación para o ano 2013, para a extracción de solénidos, presentados polas entidades asociativas do sector, que se relacionan no cadro G e que se desenvolverán conforme as instrucións que posteriormente se diten, de seren necesarias.
2. Cando a extracción da navalla/longueirón/longueirón vello se vaia realizar con mergullo con subministración de aire desde superficie, de cara a garantir a efectividade dos mecanismos de control sobre o esforzo pesqueiro, será necesario que as entidades titulares dos plans presenten con cada solicitude de apertura mensual un plan de control tal que permita avaliar os medios e medidas empregados para garantir o control do esforzo pesqueiro en cada momento e poñerlle límite, de ser o caso.
A autorización de apertura mensual queda supeditada á adecuación e efectividade das medidas de control propostas.
Artigo 9.
Extracción de peneira
Apróbanse os plans de explotación para o ano 2013, para a extracción de peneira, presentados polas entidades asociativas do sector, que se relacionan no cadro H e que se desenvolverán conforme as instrucións que posteriormente se diten, de seren necesarias.
Artigo 10.
Extracción de algas
Apróbanse os plans de explotación para o ano 2013, para a extracción de algas, presentados polas entidades asociativas do sector e empresas que se relacionan no cadro I e que se desenvolverán conforme as instrucións que posteriormente se diten, de seren necesarias.
Artigo 11.
Extracción de anémonas
Apróbanse os plans de explotación para o ano 2013, para a extracción de anémonas presentados polas entidades asociativas do sector que se relacionan no cadro J e que se desenvolverán conforme as instrucións que posteriormente se diten, de seren necesarias
Artigo 12.
Procedemento para o desenvolvemento dos plans de explotación aprobados para o ano 2013
1. As entidades titulares dos plans de explotación deberán solicitar autorización para o desenvolvemento da actividade marisqueira á xefatura territorial correspondente da Consellería do Medio Rural e do Mar. As solicitudes presentaranse, cunha anticipación mínima de 15 días á data da inicio da actividade, nos rexistros das xefaturas territoriais ou comarcais da Consellería do Medio Rural e do Mar, ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común. Tamén poderán presentarse na sede electrónica https://sede.xunta.es
2. As solicitudes para o desenvolvemento da actividade do marisqueo ao abeiro dos plans de explotación en autorizacións marisqueiras correspóndense co modelo publicado como anexo IV desta orde. As solicitudes para os plans específicos en zonas de libre marisqueo e para os plans de explotación de percebe, equinodermos, solénidos, algas e anémonas correspóndense co modelo publicado como anexo III desta orde. Os modelos de solicitude estarán á disposición na Guía de procedementos e servizos no enderezo:
https://sede.xunta.es/guia-de-procedementos-e-servizos
3. As solicitudes mencionadas virán acompañadas dos datos de explotación do mes anterior necesarios para o seguimento e xestión dos bancos de acordo coas indicacións dos técnicos da consellería responsables de emitir informe da solicitude.
4. As xefaturas territoriais, de acordo co previsto no plan de explotación, ditarán resolución que autorice ou denegue a extracción, expresando as datas concretas da actividade e demais normas necesarias para o desenvolvemento do plan de explotación.
A falta de resolución expresa determinará a autorización presunta da actividade sempre que a solicitude se presentase dentro do prazo sinalado; doutra forma considerarase desestimada.
Artigo 13.
Bou de vara ou bou de man
1. Aquelas embarcacións que conten no seu permiso de explotación coas modalidades de bou de vara ou bou de man poderán realizar as capturas con carácter xeral, para o ano 2013, desde o 2 de xaneiro ata o 27 de marzo, e desde o 4 de novembro ao 31 de decembro, e sempre de acordo co previsto no Decreto 15/2011, do 28 de xaneiro.
2. A extracción, no período autorizado indicado no punto anterior, levarase a cabo todos os días agás aqueles que coincidan en sábado, domingo e festivos.
Artigo 14.
Procedemento para a presentación de plans experimentais para o ano 2013
1. Poderán autorizarse plans experimentais para o uso de útiles, equipos e técnicas para o marisqueo a pé, o marisqueo desde embarcación e recursos específicos.
2. As entidades asociativas do sector dirixirán as solicitudes á persoa titular da Dirección Xeral de Desenvolvemento Pesqueiro, da Consellería do Medio Rural e do Mar, segundo o modelo que figura no anexo II desta orde. O modelo tamén estará á disposición na Guía de procedementos e servizos no enderezo:
https://sede.xunta.es/guia-de-procedementos-e-servizos
As solicitudes poderán presentarse, cunha anticipación mínima de dous meses ao inicio da actividade, no Rexistro Único e de Información do complexo administrativo de San Caetano ou no de calquera das súas xefaturas territoriais ou comarcais da Consellería do Medio Rural e do Mar, ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común. Tamén poderán presentarse na sede electrónica https://sede.xunta.es. A solicitude virá acompañada do plan experimental.
A persoa titular da Consellería do Medio Rural e do Mar ditará resolución que autorice ou denegue o plan experimental, no prazo máximo de dous meses desde a súa solicitude, expresando as datas concretas da actividade e demais normas necesarias para o desenvolvemento do plan experimental.
Artigo 15.
Procedemento para a presentación das solicitudes de plans de explotación para o ano 2014
1. As entidades asociativas do sector dirixirán as solicitudes á persoa titular da Dirección Xeral de Desenvolvemento Pesqueiro, da Consellería do Medio Rural e do Mar, segundo o modelo que figura no anexo I desta orde. O modelo tamén estará á disposición na Guía de procedementos e servizos no enderezo:
https://sede.xunta.es/guia-de-procedementos-e-servizos
Presentaranse, antes do 1 de novembro de 2013, no Rexistro Único e de Información do complexo administrativo de San Caetano ou no de calquera das súas xefaturas territoriais ou comarcais da Consellería do Medio Rural e do Mar, ou en calquera dos lugares previstos no artigo 38 da Lei 30/1992, do 26 de novembro de 1992, de réxime xurídico das administracións públicas e do procedemento administrativo común. Tamén poderán presentarse na sede electrónica https://sede.xunta.es. A solicitude virá acompañada do plan de explotación orixinal.
As solicitudes virán asinadas polo representante legal da entidade. Se a solicitude é para un plan conxunto, deberá ser asinado por todos os representantes ou constar o acordo de delegación expresa de nomeamento do representante.
2. As xefaturas territoriais, como órganos responsables da tramitación da solicitude, comprobarán que reúnen todos os requisitos. En caso contrario, serán requiridas as entidades para que, nun prazo de 10 días, remitan cantos datos, documentos complementarios e aclaracións se consideren necesarios para avaliar o plan. Se así non o fixeren, considerarase que desistiron da súa petición. A documentación requirida para a emenda da solicitude deberá ser presentada no Rexistro da Xefatura Territorial da Consellería do Medio Rural e do Mar a que lle corresponda a tramitación, salvo que no escrito de requirimento se sinale outra cousa distinta. A documentación presentada nun rexistro distinto poderá ser inadmitida, a menos que teña entrada naquel dentro do prazo inicial de 10 días conferido para a súa entrega.
3. Non se aplicará o disposto no parágrafo anterior ás solicitudes que non veñan acompañadas como mínimo dos aspectos que se indican a continuación, que poderán ser inadmitidas, logo da correspondente resolución de inadmisión:
a) Obxectivos de explotación:
1. Obxectivos de produción en quilos por especie ao longo do ano.
2. Obxectivos económicos.
3. Número de participantes no plan.
b) Avaliación do recurso.
c) Plan de extracción e comercialización:
1. Datas previstas para a extracción das distintas especies.
2. Número de días máximos de actividade.
3. Tope de captura por mariscador/a para cada especie e día.
4. Formas de comercialización.
5. Normas de comercialización.
d) Plan financeiro.
4. Os plans de explotación marisqueira serán aprobados por orde da Consellería do Medio Rural e do Mar con anterioridade ao inicio do ano.
Disposición adicional primeira.
Rastros remolcados
Os rastros remolcados definidos na sección cuarta do capítulo IV do Decreto 15/2011, do 28 de xaneiro, só poderán capturar especies acompañantes nunha porcentaxe inferior ao 10 % do peso total das especies obxectivo, sempre e cando non estean sometidas a un plan de xestión aprobado pola Consellería do Medio Rural e do Mar, cumpran os tamaños mínimos e non estean en veda.
Disposición adicional segunda.
Ampliación do número de embarcacións coa modalidade de marisqueo con vara
En virtude do disposto na disposición adicional terceira da Orde do 26 de outubro de 2004, pola que se regula a alternancia de artes para embarcacións que pesquen en augas da Comunidade Autónoma de Galicia, e durante a vixencia desta orde, naqueles plans de explotación en que os datos resultantes do seguimento da explotación, a situación social do sector e os estudos sobre o estado dos recursos así o permitan, poderase incrementar o número de embarcacións coa modalidade de marisqueo con vara, sen prexuízo das limitacións e condicións establecidas para cada un dos plans de explotación.
Disposición adicional terceira.
Permisos de explotación
Segundo o disposto no artigo 2.1 do Decreto 423/1993, do 17 de decembro, a extracción de marisco e a recolección de algas en augas da Comunidade Autónoma de Galicia só poderá ser exercida polas persoas e embarcacións que estean en posesión do preceptivo permiso de explotación, e non serán recoñecidas como válidas aquelas autorizacións emitidas polas propias entidades.
Disposición adicional cuarta.
A extracción de marisco nas vésperas de festivos
Con carácter xeral, autorízase a extracción de marisco nas vésperas de festivos durante todo o ano 2013, sempre e cando o estado dos recursos o permita.
Disposición adicional quinta.
Prohibición para extraer mexillón silvestre
Prohíbese durante todo o ano a extracción de mexillón silvestre en todo o litoral galego, agás resolución expresa da dirección xeral competente en materia de marisqueo.
Disposición adicional sexta.
O emprego do mergullo nos plans de explotación
Segundo a Orde do 23 de abril de 1999, da Consellería de Pesca, Marisqueo e Acuicultura, pola que se regula o exercicio do mergullo profesional, modificada pola Orde do 13 de xuño de 2001, a aprobación dos plans con arte ou modalidade de mergullo implica a autorización para realizar o mergullo nas zonas e períodos de vixencia daqueles, segundo as resolucións de apertura que sexan ditadas pola xefatura territorial, sen prexuízo da correspondente aprobación para efectos de seguranza, outorgada pola autoridade marítima correspondente, de acordo co establecido na Orde do 14 de outubro de 1997, do Ministerio de Fomento, que establece as normas de seguranza para o exercicio de actividades subacuáticas.
Disposición derradeira primeira.
Consulta dos plans de explotación
Os plans de explotación presentados polas entidades que serviron de base para esta orde estarán dispoñibles nos servizos centrais, xefaturas territoriais correspondentes da Consellería do Medio Rural e do Mar, así como na sede das entidades responsables destes. Os datos básicos sobre os plans de explotación aprobados estarán dispoñibles nas páxinas web: http://conselleriamar.xunta.es e http://www.medioruralemar.xunta.es
Disposición derradeira segunda
Autorízase a persoa titular da dirección xeral competente en materia de marisqueo para o desenvolvemento desta orde e que, co obxecto da mellora da xestión dos recursos e na procura dunha explotación sustentable destes, adopte as medidas de xestión necesarias en función do estado dos recursos e dos informes emitidos polos técnicos.
Disposición derradeira terceira.
Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 28 de decembro de 2012